સુરતીઓને દિવાળી વેકેશનમાં દમણમાં મજા પડશે, બીચ ઉપર હવે આ વોટર રાઈડ્સ માણી શકાશે | નવગુજરાત સમય
18-10-2019 11:19 PM
-- દમણમાં જમ્પોર બીચ અને લાઈટ હાઉસ પાસે દરિયાકિનારે વોટર સ્પોર્ટ્સ રાઈડ્સનો આરંભ કરાવાયો, આ દિવાળી વેકેશનમાં સુરતીઓને મજા પડશે
-- બીજા તબક્કામાં દીવ, દાદરા નગરહવેલી અને દુધનીમાં 9 પ્રકારની વોટર સ્પોર્ટ્સની એક્ટિવિટી શરૂ કરાશે
આ વખતના દિવાળી વેકેશનમાં દમણ ફરવા જશે તો સુરતીઓને મજા પડે તેમ છે. દમણના દરિયાકિનારા ઉપર વોટર સ્પોર્ટ્સ રાઇડ્સનો શુક્રવારથી આરંભ કરાવાયો હતો.
સંઘપ્રદેશ દમણમાં પર્યટકોને આકર્ષિત કરવા પર્યટન વિભાગ દ્વારા મોટી દમણ લાઈટ હાઉસ અને જમ્પોર બીચ ઉપર વોટર રાઈડ્સનો આરંભ કરાવાયો છે. શુક્રવારે મોડીસાંજે લાઈટ હાઉસ પાસે આયોજીત ઉદઘાટન કાર્યક્રમ યોજવામાં આવ્યો હતો. પ્રશાસક પ્રફુલ્લ પટેલ અને સાંસદ લાલુ પટેલના હસ્તે વોટર રાઈડ્સનો આરંભ કરાવાયો હતો.
આ રાઈડ્સનો રોમાંચ હશે, વોચ ટાવર પણ બનાવાયા
હાલમાં મોટી દમણનાં જમ્પોર અને લાઈટ હાઉસ પાસે પર્યટકો જેટ સ્કી, બનાના રાઈડ, સ્પીડ બોટ, પેરા ગ્લાઈડિંગ તથા અન્ય રાઈડનો આનંદ ઉઠાવી શકશે. પર્યટકોની સુરક્ષા માટે લાઈફ ગાર્ડની સાથે બે-વોચ ટાવર પણ ઉભા કરવામાં આવશે.
પ્રફૂલ્લ પટેલે શું કહ્યું
ઉદઘાટન પ્રસંગે પ્રશાસક પ્રફુલ પટેલે જણાવ્યું હતું કે, આગામી સમયમાં દમણ-દીવ અને દાનહમાં પર્યટન ક્ષેત્રે ઘણો બદલાવ થશે. દમણ-દીવ અને દાદરા નગરહવેલીના દુધની વિસ્તારમાં 9 જેટલી વોટર સ્પોર્ટ્સ એક્ટીવિટી હાથ ધરવામાં આવશે. દીવનો ઘોઘલા બીચ જે સૌથી સુંદર બીચ છે ત્યાં વિદેશોને આકર્ષિત કરવા બ્લ્યૂ ફેટ નામની સંસ્થા સાથે કિનારાને વિકસિત કરવામાં આવશે. દમણ લાઈટ હાઉસ પાસે બહારથી આવતા પર્યટકો માટે ટેન્ટ સિટી પણ બનાવવામાં આવશે. આ સાથે જ લાઈટ હાઉસની બાજુમાં 300 સીટનું ઓપન એમ્ફી થિએટરનું કામ પણ શરૂ કરી દેવાયું છે.